32000D0664
L 278/24
JURNALUL OFÍCIAL AL UNIUNII EUROPENE
DECIZIA CONSILIULUI
din 23 octombrie 2000
de modificare a Deciziei 2000/265/CE de adoptare a regulamentului financiar privind aspectele bugetare ale gestionării de către secretarul general adjunct al Consiliului a contractelor încheiate de acesta, în numele anumitor state membre, cu privire la instalarea și funcționarea „Sisnet”, infrastructura de comunicații în cadrul Schengen
(2000/664/CE)
CONSILIUL UNIUNII EUROPENE,
având în vedere articolul 2 alineatul (1) al doilea paragraf prima teză din Protocolul anexat la Tratatul privind Uniunea Europeană și la Tratatul de instituire a Comunității Europene, de integrare a acquis-ului Schengen în cadrul Uniunii Europene (denumit în continuare „protocolul Schengen”),
întrucât:
(1)
Prin Decizia 1999/870/CE (1), secretarul general adjunct al Consiliului a fost autorizat să acționeze, în contextul integrării acquis-ului Schengen în cadrul Uniunii Europene, în calitate de reprezentant al anumitor state membre în vederea încheierii unor contracte de instalare și funcționare a „Sisnet”, infrastructura de comunicații în cadrul Schengen, precum și în vederea gestionării acestor contracte.
(2)
Obligațiile financiare ce decurg din aceste contracte nu sunt suportate din bugetul general al Comunităților Europene. Prin urmare, dispozițiile Regulamentului financiar din 21 decembrie 1977 aplicabil bugetului general al Comunităților Europene (2) nu se aplică.
(3)
În consecință, prin Decizia 2000/265/CE (3) s-a adoptat un regulament financiar conținând reguli speciale de definire a normelor metodologice privind întocmirea și execuția bugetului necesar acoperirii cheltuielilor legate de încheierea contractelor, respectarea obligațiilor ce decurg din aceste contracte, precum și procedurile de recuperare a contribuțiilor ce revin statelor în cauză și cele de verificare și încheiere a conturilor.
(4)
Bunele practici contabile impun efectuarea unor modificări formale minore la regulamentul financiar menționat.
(5)
Prezenta decizie constituie o dezvoltare a acquis-ului Schengen în sensul protocolului Schengen,
DECIDE:
Articolul 1
Decizia Consiliului 2000/265/CE se modifică după cum urmează:
1.
La articolul 7 alineatul (1), litera (b) se înlocuiește cu următorul text:
„(b)
creditele pentru plățile încă neefectuate la 31 decembrie, exigibile în temeiul unor angajamente asumate în mod corespunzător între 1 ianuarie și 15 decembrie, se reportează automat exclusiv în exercițiul financiar următor.”
2.
La articolul 7 alineatul (2), primul paragraf se înlocuiește cu următorul text:
„(2) Fără a aduce atingere alineatului (1), secretarul general adjunct al Consiliului poate prezenta Grupului de lucru pentru sistemul informațional Schengen, denumit în continuare «Grupul de lucru SIS», înainte de 31 ianuarie, cereri justificate corespunzător de reportare în exercițiul financiar următor a unor credite neangajate la 15 decembrie, în cazul în care creditele înscrise în capitolele corespunzătoare din bugetul exercițiului financiar următor nu acoperă necesitățile.”
3.
La articolul 21, prima teză se înlocuiește cu următorul text:
„Plățile se efectuează printr-un cont bancar deschis special în acest scop în numele Secretariatului General al Consiliului.”
Articolul 2
(1) Prezenta decizie intră în vigoare în ziua adoptării.
(2) Prezenta decizie se publică în Jurnalul Oficial al Comunităților Europene.
Adoptată la Luxemburg, 23 octombrie 2000.